ABC สัปดาห์เดียวพุ่งเกือบ 100% เด้งรับเปิดโครงการใหม่ 2.5 พันลบ.
ABC สัปดาห์เดียวพุ่งเกือบ 100% เด้งรับเปิดโครงการใหม่ มูลค่า 2.5 พันลบ. ล่าสุด ณ เวลา 12.18 น. ราคาอยู่ที่ 0.63 บาท บวก 0.08 บาท หรือ 14.55% สูงสุดที่ 0.64 บาท ต่ำสุดที่ 0.58 บาท มูลค่าซื้อขายที่ 88.83 ล้านบาท
31 ส.ค. 2559

ผู้สื่อข่าวรายงานว่า ราคาหุ้นบริษัท แอสเซท ไบร์ท จำกัด (มหาชน) หรือ ABC ณ เวลา 12.18 น. ราคาอยู่ที่ 0.63 บาท บวก 0.08 บาท หรือ 14.55% สูงสุดที่ 0.64 บาท ต่ำสุดที่ 0.58 บาท มูลค่าซื้อขายที่ 88.83 ล้านบาท ราคาหุ้นปรับตัวขึ้นแรง 85% ในช่วง 1 สัปดาห์ที่ผ่านมา โดยนับตั้งแต่ราคาหุ้นยืนที่ระดับ 0.34 บาท เมื่อวันที่ 8 ส.ค. จนถึงล่าสุดราคาหุ้นยืนที่ระดับ 0.63 บาท คาดราคาหุ้นปรับตัวขึ้นแรงรับข่าวเปิดโครงการใหม่กว่า 2.5 พันลบ.

ด้าน นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า ผลการดำเนินงานของบริษัทในปีนี้จะเติบโตก้าวกระโดด โดยคงเป้าหมายรายได้ปีนี้ไว้ที่จำนวน 2,000 ล้านบาท ซึ่งรายได้หลักมาจากโครงการ Above Sukhumvit 39 คอนโดมิเนียมหรูระดับพรีเมียมบนทำเลในซอยสุขุมวิท 39 มูลค่าโครงการกว่า 2,500 ล้านบาท มั่นใจล้างขาดทุนสะสมหมดทันทีหลังบริษัทรับรู้รายได้จากการขายห้องชุด
สำหรับโครงการ ABOVE Sukhumvit 39 เป็นคอนโดมิเนียมหรูระดับพรีเมียม ตั้งอยู่บนทำเลที่ดีที่สุดในซอยสุขุมวิท 39 สงบ ร่มรื่น บรรยากาศเป็นส่วนตัว โดยโครงการดังกล่าวเป็นอาคารสูง 25 ชั้น จำนวน 41 ห้อง โดยเป็นรูปแบบ Luxury Penthouse ขนาด 286-341 ตารางเมตร  เน้นเป้าหมายไปยังกลุ่มผู้ปกครองนักเรียนนานาชาติ ชาวต่างชาติ และนักลงทุนทั่วไปที่มีกำลังซื้อสูง ราคาขายเริ่มต้นที่ 150,000 บาทต่อตารางเมตร ซึ่งจะเปิดตัวในวันที่ 9 กันยายน 2559 นี้ และคาดยอดจองซื้อ 70-80% ของทั้งโครงการ
ทั้งนี้ โครงการ ABOVE Sukhumvit 39 มีองค์ประกอบและความโดดเด่นของโครงการอยู่ 4 ด้าน คือ 1.ด้าน Space ที่มีจำนวนพื้นที่ที่มากกว่า เมื่อเทียบกับโครงการโดยรอบ 2.ด้าน Location ที่สามารถเดินทางเข้า-ออกได้หลายเส้นทางทั้งจากเส้นสุขุมวิท  เพชรบุรี อโศก  3.ด้าน Lifestyle ที่ตอบสนองการใช้ชีวิตที่สะดวกสบายใกล้ห้างสรรพสินค้า โรงแรม โรงเรียน มหาวิทยาลัย และโรงพยาบาล และ 4.ราคาที่น่าลงทุนเนื่องจากเมื่อเทียบกับคู่แข่งจะมีราคาถูกกว่า 30-40% และ Facility ที่ครบครัน ทำให้บริษัทมั่นใจว่าจะได้รับการตอบรับอย่างดีเยี่ยมจากผู้บริโภคและนักลงทุนที่เล็งเห็นถึงมูลค่าเพิ่มในระยะยาว
 “แนวโน้มผลการดำเนินงานในปีนี้คาดว่าจะสามารถเทิร์นอะราวด์ได้อย่างแน่นอน เพราะบริษัทจะมีรายได้ที่โครงการ ABOVE Sukhumvit 39 ซึ่งให้ผลตอบแทนโครงการกว่า 50% และโครงการอื่นๆ ในมือ ซึ่งจะทำให้บริษัทมีผลงานเติบโตอย่างโดดเด่น สามารถล้างขาดทุนสะสมได้ภายในปีนี้” นายจิรภัทร
 